**Μήνυμα Διευθυντή Εκπαίδευσης για τις Πανελλαδικές Εξετάσεις**

Αγαπητές υποψήφιοι,
Αγαπητοί υποψήφιοι,

Με την έναρξη των εξετάσεων για τις οποίες προετοιμάζεστε εδώ και τόσο καιρό, θα ήθελα να ευχηθώ σε όλες και όλους οι κόποι σας να ανταμειφθούν, τα όνειρά σας να πραγματοποιηθούν και η ζωή από εδώ και μπρος να σας εκπλήσσει μόνο ευχάριστα.

Εύχομαι όσες προκλήσεις συναντήσετε κατά τη διάρκεια αυτών των ημερών να τις αντιμετωπίσετε αποτελεσματικά. Η Διεύθυνση Δευτεροβάθμιας Εκπαίδευσης Ηρακλείου θα είναι έτοιμη να ανταποκριθεί και να παράσχει βοήθεια αν το απαιτήσουν οι περιστάσεις.

Οι εξετάσεις, ακόμα και ως λέξη, έχουν την τάση να προκαλούν αίσθημα φόβου, άγχος και ανασφάλεια. Η ιδέα ενός μη επιθυμητού αποτελέσματος μπορεί να μοιάζει τρομακτική αλλά να είστε σίγουρες και σίγουροι ότι δεν υπάρχει μονάχα ένας δρόμος για την επιτυχία. Η ζωή είναι γεμάτη ευκαιρίες που θα μάθετε να αναγνωρίζετε και να αδράχνετε.

Να κοιτάτε μπροστά και ποτέ να μην σταματάτε να μαθαίνετε.

**Καλή επιτυχία!**